	[image: image1.png]



	ManpowerGroup

Alexandras Ave. 128

114 71 Athens
www.manpowergroup.gr
Media contact: Vasso Tsouni | 
211-1069963 |
vtsouni@manpowergroup.gr




ΔΕΛΤΙΟ ΤΥΠΟΥ 
Πώς οι Εργοδότες Αξιολογούν Δεξιότητες, Παραγωγικότητα και Προσλήψεις στην Εποχή της Τεχνητής Νοημοσύνης
Η ανθρώπινη αξιολόγηση παραμένει καθοριστική στις προσλήψεις, ενώ η επικοινωνία και οι δεξιότητες HR αποκτούν μεγαλύτερη αξία στην αγορά εργασίας
Αθήνα, 22 Ιουνίου 2026
Η τεχνητή νοημοσύνη και η ανάπτυξη δεξιοτήτων αναδεικνύονται στους βασικότερους παράγοντες ενίσχυσης της παραγωγικότητας για τις επιχειρήσεις στην Ελλάδα, σύμφωνα με τα ευρήματα επιπρόσθετων ερωτήσεων που έγιναν σε 520 εργοδότες στην Ελλάδα στο πλαίσιο της Έρευνας Προοπτικών Απασχόλησης της ManpowerGroup για το τρίτο τρίμηνο 2026. Τα στοιχεία δείχνουν ότι οι οργανισμοί υιοθετούν όλο και περισσότερο τεχνολογίες τεχνητής νοημοσύνης, χωρίς ωστόσο να μειώνεται η σημασία του ανθρώπινου παράγοντα. Αντίθετα, οι εργοδότες εμφανίζονται διατεθειμένοι να επενδύσουν περισσότερο τόσο σε τεχνικές όσο και σε διαπροσωπικές δεξιότητες, αναγνωρίζοντας ότι η ανταγωνιστικότητα προκύπτει από τον συνδυασμό τεχνολογίας και ανθρώπινου ταλέντου.
Η Τεχνητή Νοημοσύνη μετατρέπεται σε εργαλείο καθημερινής παραγωγικότητας
Περισσότεροι από τους μισούς εργοδότες στην Ελλάδα αναφέρουν ότι η χρήση εργαλείων τεχνητής νοημοσύνης έχει ήδη θετική επίδραση στην παραγωγικότητα των οργανισμών τους. Συγκεκριμένα, το 53% δηλώνει ότι τα εργαλεία ΤΝ που χρησιμοποιούνται στις καθημερινές εργασίες έχουν αυξήσει την παραγωγικότητα, ενώ το 50% καταγράφει αντίστοιχα οφέλη από εργαλεία αυτοματοποίησης διαδικασιών. Παράλληλα, το 49% θεωρεί ότι η γενικότερη αναβάθμιση δεξιοτήτων των εργαζομένων συνέβαλε θετικά στην παραγωγικότητα, ενώ το 47% αναγνωρίζει τον αντίκτυπο της εκπαίδευσης για αποτελεσματικότερη χρήση εργαλείων ΤΝ και της αξιοποίησης της τεχνητής νοημοσύνης σε στρατηγικές επιχειρηματικές λειτουργίες. Σε παγκόσμιο επίπεδο, η εικόνα είναι αντίστοιχη, με την τεχνητή νοημοσύνη να αναδεικνύεται ως βασικός μοχλός αύξησης της παραγωγικότητας, σε συνδυασμό με την ανάπτυξη δεξιοτήτων.
Οι προσλήψεις παραμένουν υπόθεση ανθρώπων
Παρά την αυξανόμενη ενσωμάτωση της τεχνητής νοημοσύνης, οι εργοδότες εξακολουθούν να εμπιστεύονται περισσότερο την ανθρώπινη κρίση κατά τη διαδικασία επιλογής ανθρώπινου δυναμικού.
Το 51% αξιολογεί ως ιδιαίτερα πολύτιμη την αξιολόγηση βιογραφικών από επαγγελματίες HR, ποσοστό που ξεπερνά όλες τις υπόλοιπες λύσεις που εξετάστηκαν. Την ίδια στιγμή, οι αυτοματοποιημένες ενημερώσεις υποψηφίων συγκεντρώνουν ποσοστό 40%, ενώ τα εργαλεία τεχνητής νοημοσύνης για σύνταξη αγγελιών θέσεων εργασίας και για ανάπτυξη καριέρας αξιολογούνται θετικά από το 38% των εργοδοτών.
Ακόμη και στις πιο προηγμένες εφαρμογές ΤΝ, όπως η αντιστοίχιση υποψηφίων με θέσεις εργασίας, οι εργοδότες εξακολουθούν να προτιμούν μοντέλα όπου η τελική απόφαση παραμένει στον άνθρωπο. Η εικόνα που προκύπτει είναι ένα υβριδικό μοντέλο προσλήψεων, όπου η τεχνολογία επιταχύνει και υποστηρίζει τη διαδικασία, χωρίς να αντικαθιστά την ανθρώπινη αξιολόγηση.
Οι ανθρώπινες δεξιότητες αποκτούν μεγαλύτερη αξία
Σε ένα περιβάλλον όπου η τεχνολογία αναλαμβάνει όλο και περισσότερες επαναλαμβανόμενες εργασίες, οι ανθρώπινες δεξιότητες αποκτούν αυξανόμενη σημασία. Η επικοινωνία αναδεικνύεται ως η δεξιότητα για την οποία οι εργοδότες είναι περισσότερο διατεθειμένοι να προσφέρουν υψηλότερες αμοιβές, με ποσοστό 67%. Ακολουθούν οι δεξιότητες ηγεσίας (59%), η επίλυση προβλημάτων (58%) και η κατανόηση θεμάτων διαφορετικότητας και συμπερίληψης (58%). Παράλληλα, το 54% δηλώνει πρόθυμο να πληρώσει περισσότερα για εργαζομένους με ισχυρή εργασιακή ηθική, ενώ το 48% αναγνωρίζει την αξία του mentoring και της καθοδήγησης. Τα στοιχεία υπογραμμίζουν ότι οι δεξιότητες που σχετίζονται με την επικοινωνία, τη συνεργασία, την κρίση και την προσαρμοστικότητα παραμένουν δύσκολο να αυτοματοποιηθούν και αποτελούν ολοένα σημαντικότερο παράγοντα διαφοροποίησης για τους εργαζομένους.
Οι επιχειρήσεις επενδύουν σε τεχνικές δεξιότητες που υποστηρίζουν την ανάπτυξη
Σε επίπεδο τεχνικών δεξιοτήτων, οι ελληνικές επιχειρήσεις εμφανίζονται πρόθυμες να προσφέρουν υψηλότερες αμοιβές σε τομείς που συνδέονται άμεσα με τον μετασχηματισμό και την ανάπτυξη των οργανισμών. Στην κορυφή της λίστας βρίσκονται οι HR δεξιότητες (60%), ακολουθούμενες από τις παραδοσιακές δεξιότητες IT και Ανάλυσης Δεδομένων (59%). Παράλληλα, περισσότεροι από τους μισούς εργοδότες δηλώνουν πρόθυμοι να επενδύσουν σε δεξιότητες σχετικά με τον γραμματισμό ΤΝ (AI Literacy) (54%) και ανάπτυξης εφαρμογών και μοντέλων τεχνητής νοημοσύνης (52%). Σημαντική αξία αποδίδεται επίσης στις διοικητικές και γραμματειακές δεξιότητες (52%), καθώς και στις δεξιότητες πωλήσεων και μάρκετινγκ (51%), γεγονός που υποδηλώνει ότι οι επιχειρήσεις επιδιώκουν να ενισχύσουν τόσο τις λειτουργικές όσο και τις αναπτυξιακές τους δυνατότητες. Τα ευρήματα δείχνουν ότι η αγορά εργασίας στην Ελλάδα δεν αναζητά μόνο εξειδικευμένους επαγγελματίες τεχνολογίας, αλλά εργαζομένους που μπορούν να συνδυάζουν ψηφιακές γνώσεις, επιχειρησιακή κατανόηση και αποτελεσματική συνεργασία.
Σχετικά με την έρευνα: Τα αποτελέσματα της παρούσας ανάλυσης προέρχονται από επιπρόσθετες ερωτήσεις που τέθηκαν σε εργοδότες στο πλαίσιο της Έρευνας Προοπτικών Απασχόλησης του ομίλου ManpowerGroup για το 3ο τρίμηνο του 2026. Η έρευνα διεξήχθη από την 1η έως τις 30 Απριλίου 2026 σε 40.592 εργοδότες σε 42 χώρες παγκοσμίως, συμπεριλαμβανομένων 520 εργοδοτών στην Ελλάδα.
Σχετικά με τη ManpowerGroup™ 

Η ManpowerGroup® (NYSE: MAN), η κορυφαία παγκόσμια εταιρεία λύσεων ανθρώπινου δυναμικού, βοηθά τους Οργανισμούς να μετασχηματιστούν σε έναν ταχέως μεταβαλλόμενο κόσμο εργασίας, εντοπίζοντας, αξιολογώντας, αναπτύσσοντας και διαχειρίζοντας τα ταλέντα που τους επιτρέπουν να κερδίζουν. Αναπτύσσουμε καινοτόμες λύσεις για εκατοντάδες χιλιάδες οργανισμούς κάθε χρόνο, παρέχοντάς τους εξειδικευμένο ταλέντο, βρίσκοντας παράλληλα ουσιαστική, βιώσιμη απασχόληση για εκατομμύρια ανθρώπους σε ένα ευρύ φάσμα κλάδων και δεξιοτήτων. Η εξειδικευμένη οικογένεια εμπορικών σημάτων μας – Manpower, Experis και Talent Solutions – δημιουργεί σημαντικά μεγαλύτερη αξία για τους υποψηφίους και τους πελάτες σε περισσότερες από 70 χώρες και επικράτειες και το κάνει αυτό για περισσότερα από 75 χρόνια. Αναγνωριζόμαστε σταθερά για την ποικιλομορφία μας, αποτελώντας ένα από τα καλύτερα μέρη για να εργαστεί κανείς, ιδιαίτερα ως προς τη στήριξη των γυναικών, την ένταξη και την ισότητα. Το 2026 η ManpowerGroup ανακηρύχθηκε μια από τις πιο ηθικές εταιρείες στον κόσμο για 17η φορά – επιβεβαιώνοντας τη θέση μας ως εταιρεία επιλογής για ταλέντα σε ζήτηση.
    

Η ManpowerGroup στην Ελλάδα 
Η ManpowerGroup Ελλάδας,  δραστηριοποιείται  από το 1998, με υποκαταστήματα σε Αττική και Θεσσαλονίκη. Οι εξειδικευμένες ομάδες συμβούλων της προσφέρουν ολοκληρωμένες λύσεις στελέχωσης, αξιολόγησης, ανάπτυξης και διαχείρισης ταλέντων, καλύπτοντας τις ανάγκες όλων των κλάδων της αγοράς. Πρόσφατα, προχώρησε στις πιστοποιήσεις με βάση τα πρότυπα του Ομίλου, των εξειδικευμένων ομάδων Manpower IT και Manpower Business Professionals (Administration & HR, Sales & Marketing) ενώ συνεχίζει τη δυναμική δράση και στις ειδικότητες σχετικές με Engineering, Logistics, Customer Service / Call Centers, Finance & Accounting, Healthcare (Επιστήμες Υγείας) και Τουρισμό, εξασφαλίζοντας τα βέλτιστα αποτελέσματα για τις επιχειρήσεις.  
Το 2025 βοήθησε 500+ επιχειρήσεις να βρουν 1.000+ νέους εργαζομένους. Είναι πιστοποιημένη με ISO 9001:2015 για υπηρεσίες εύρεσης και επιλογής προσωπικού και προσωρινής απασχόλησης, διασφαλίζοντας υψηλής ποιότητας λύσεις ανθρώπινου δυναμικού.  
Για περισσότερες πληροφορίες σχετικά με τη ManpowerGroup Ελλάδας επισκεφθείτε την ιστοσελίδα μας: www.manpower.gr 
Ακολουθήστε μας: ManpowerGroup Greece   

